गौरिकाको ब्याकस्ट्रोकमा अर्को कीर्तिमान
कीर्तिमानी पौडीवाज गौरिका सिंहले जापानको फुकुओकामा भइरहेको २० औं वर्ल्ड एक्वाटिक पौडी च्याम्पियनसिपमा बुधबार अर्को कीर्तिमान स्थापित गरेकी छन् ।
काठमाडौँ — कीर्तिमानी पौडीवाज गौरिका सिंहले जापानको फुकुओकामा भइरहेको २० औं वर्ल्ड एक्वाटिक पौडी च्याम्पियनसिपमा बुधबार अर्को कीर्तिमान स्थापित गरेकी छन् ।फाइल तस्बिर : एएफपीआफ्नो पुरानो टाइमिङ सुधार गर्नेक्रममा गौरिकाले बुधबार महिला ५० मिटर ब्याकस्ट्रोकमा ३१.४४ सेकेन्डको नयाँ राष्ट्रिय कीर्तिमान रचिन् । गौरिकाले यस इभेन्टमा सन् २०१६ मा भारतको गुवाहाटीमा सम्पन्न १२ औं सागमा ३१.८७ सेकेन्डको राष्ट्रिय कीर्तिमान स्थापित गरेकी थिइन् ।१३ औं सागकी चार स्वर्ण विजेता गौरिकाले यसै च्याम्पियनसिपको १०० मिटर ब्याकस्ट्रोकमा पनि कीर्तिमान स्थापित गरेकी थिइन् ।ओलम्पिक छनोट प्रतियोगितासमेत रहेको च्याम्पियनसिपको पुरुषतर्फ १०० मिटर फ्रिस्टायलमा एलेक्जेन्डर शाहले पनि आफ्नो टाइमिङमा सुधार गरेका छन् । एलेक्सले ५२.९६ सेकेन्डको टाइमिङमा सामान्य सुधार गर्दै ५२.९४ सेकेन्डको नयाँ कीर्तिमान बनाए ।एलेक्सले पुरानो कीर्तिमान काठमाडौंमा हालै सम्पन्न ११ औं एनएसए कप च्याम्पियनसिपमा राखेका थिए ।मंगलबार डुवाना लामाले २०० मिटर फ्रिस्टायलमा आफ्नो व्यक्तिगत समयमा सुधार गर्दै २ मिनेट १२.४६ सेकेन्डबाट दुरी पूरा गरेकी थिइन् । यसअघि डुवानाको २ मिनेट १५.०१ सेकेन्डको टाइमिङ थियो । यस विधामा गौरिकाको नाममा २ मिनेट ११.९४ सेकेन्डको कीर्तिमान छ ।अब नेपाली खेलाडीको दुई इभेन्ट छ । बिहीबार डुवानाले १०० मिटर फ्रिस्टायल र शुक्रबार एलेक्सले ५० मिटर फ्रिस्टायलमा प्रतिस्पर्धा गर्ने पौडीका टिम व्यवस्थापक नरेश वैद्यले जानकारी गराएका छन् ।